Lajčák, Miroslav, podpredseda vlády a minister zahraničných vecí a európskych záležitostí SR (2014-09-19):
Ďakujem pekne. Vážená pani predsedajúca, vážené panie poslankyne, vážení páni poslanci, na rokovanie pléna predkladám návrh na vyslovenie súhlasu Národnej rady Slovenskej republiky s Dohodu o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej. Dohoda je významným medzníkom vo vzťahoch Európskej únie a Ukrajiny a znamená čiastočné naplnenie jej európskych ašpirácií. Vytvára vzťah pridruženia, ktorého cieľom je predovšetkým podporiť postupné zbližovanie zmluvných strán a kreovanie zodpovedajúcej platformy pre posilnený dialóg vo všetkých oblastiach spoločného záujmu. Medzi ne možno zaradiť najmä oblasť zahraničnej a bezpečnostnej politiky, slobody, bezpečnosti a spravodlivosti, hospodárstva a v neposlednom rade aj cestovného ruchu, ochrany spotrebiteľa, zamestnanosti či sociálnej politiky. Dohoda o pridružení povyšuje vzťahy medzi Európskou úniou a Ukrajinou na kvalitatívne vyššiu úroveň a zároveň je generátorom modernizačných a reformných procesov. Predstavuje totiž právne záväzný rámec, ktorý môže napomôcť Ukrajine priblížiť sa k Európskej únii a jej štandardom. Z hospodárskeho hľadiska dohoda zlepší podnikateľské a investičné prostredie na Ukrajine. Pritiahne nové investície, vytvoria sa nové pracovné miesta, zvýši sa kúpyschopnosť obyvateľstva a jeho životná úroveň. Vykonávanie dohody, vrátane jej kľúčových obchodných ustanovení o prehĺbenej a komplexnej zóne voľného obchodu DCFTA, je aj pre Slovenskú republiku šancou rozvíjať obchod s Ukrajinou prostredníctvom nových podnikateľských a investičných príležitostí. Dohoda predpokladá napríklad postupné odstraňovanie ciel a taríf, či znižovanie administratívnej záťaže. Všeobecne sa odhaduje, že vzájomný obchod medzi Slovenskou republikou a Ukrajinou by mohol stúpnuť dvoj- až trojnásobne. V tejto súvislosti je potrebné vnímať uplatňovanie asociačnej dohody tiež ako príležitosť na rozvoj ekonomicky slabších prihraničných regiónov Slovenska. V nadväznosti na trojstranné stretnutie Ukrajiny, Ruska a Európskej komisie, ktoré sa uskutočnilo 12. septembra, bude predbežné vykonávanie obchodných častí dohody odložené do 31. decembra 2015. Európska únia však bude aj naďalej v prospech Ukrajiny uplatňovať autonómne obchodné preferencie. Za Slovenskú republiku bola politická časť dohody s výhradou ratifikácie podpísaná predsedom vlády Robertom Ficom na okraj Európskej rady dňa 21. marca 2014. Jej obchodná časť bola podpísaná predsedom vlády o viac ako tri mesiace neskôr, 27. júna 2014, v rámci rovnakého fóra. Doposiaľ u depozitára uložilo ratifikačnú listinu päť členských krajín Európskej únie: Rumunsko, Litva, Lotyšsko, Malta a Bulharsko. Ukrajina ratifikovala dohodu 16. septembra 2014 v rovnaký deň, ako s ňou vyslovil súhlas aj Európsky parlament. Vážená pani predsedajúca, vážené panie poslankyne, vážení páni poslanci, dovoľujem si vás požiadať, aby Národná rada Slovenskej republiky vyslovila s predloženou dohodou súhlas a tiež rozhodla, že dohoda je medzinárodná zmluva podľa čl. 7 ods. 5 Ústavy Slovenskej republiky, ktorá má prednosť pred zákonmi. Ďakujem za pozornosť. Skončil som.